**รจนา เพชรกันหา** หรือยุ้ย เป็นนางแบบชาวไทย ที่มีชื่อเสียงทั้งในและต่างประเทศระหว่างช่วง พ.ศ. 2537 - พ.ศ. 2545 เป็นนางแบบชาวไทยคนแรกของสังกัดสตอร์มแมเนจเมนต์ (อีกสองคนคือ ตะวันและเจสสิก้า จาก Asia's Next Top Model), เป็นนางแบบนิตยสารโว้ก ฉบับเอเชีย, เดินแบบแฟชั่นในฝรั่งเศส อิตาลี สหรัฐอเมริกา และอังกฤษ และติดอันดับ 1 ใน 12 ซูเปอร์โมเดลโลกในช่วงเวลาดังกล่าว

ประวัติ
-------

รจนา มีชื่อเล่น "ยุ้ย" เป็นชาวจังหวัดอุบลราชธานี เป็นบุตรของนางจันทร์ดี ทองดี  มีส่วนสูง 174 เซนติเมตร จบการศึกษาเพียงชั้นประถมศึกษาปีที่ 6 แล้วเข้ากรุงเทพมหานครเพื่อมาศึกษาการศึกษานอกโรงเรียนและอาศัยกับพี่ชาย วันหนึ่งได้ไปทานอาหารที่โต้รุ่งแถววัดธาตุทอง แล้วแมวมองไปสะดุดตาจึงให้หมายเลขโทรเธอ พร้อมชักชวนให้ถ่ายแบบ และได้เข้าประกวดซูเปอร์โมเดล ออฟ ไทยแลนด์ (Super Model of Thailand 1994) เมื่อ พ.ศ. 2537 ได้ตำแหน่งชนะเลิศ และได้เซ็นสัญญากับเอเจนซีนางแบบ เพื่อไปทำงานในต่างประเทศ เมื่ออายุ 18 ปี มีงานเดินแบบหลักๆ อยู่ที่ ปารีส มิลาน นิวยอร์ก และลอนดอน และถ่ายแบบโฆษณาสินค้าเป็นจำนวนมาก เคยเป็นตัวประกอบในภาพยนตร์ *The Fifth Element* (1997) (ไม่มีชื่อในเครดิต) จนสามารถทำรายได้สูงสุดปีละ 50 ล้านบาท

เธอมาจากครอบครัวที่พ่อแม่หย้าร้างกัน จึงหลงเชื่อคนง่าย ชีวิตการงานเริ่มตกต่ำหลังจากเพื่อนนางแบบชักจูงให้เริ่มใช้ยาเสพติดจึงติดโคเคนและสุราอย่างหนัก จนทำให้เสียการงาน จนถูกยกเลิกสัญญา และต้องเดินทางกลับประเทศไทยในปี พ.ศ. 2545 รวมใช้ชีวิตเป็นนางแบบในต่างประเทศ 8 ปี

หลังจากกลับประเทศไทย เธอไม่มีงานทำ ประกอบกับติดสุราเรื้อรัง ต้องไปทำงานโรงงาน  ต่อมาได้มีงานถ่ายแบบ เดินแบบ และเป็นอาจารย์สอนเดินแบบโดยมาพักกับพี่ชาย และอดีตเพื่อนบ้านย่านประเวศ 

วันที่ 31 สิงหาคม พ.ศ. 2556 มีผู้พบเห็นเธอที่หน้าร้านอาหารแห่งหนึ่งที่เขตภาษีเจริญ เจ้าหน้าที่ตำรวจได้สอบถามแล้วพบว่า เธอมีอาการของโรคไบโพล่า มีอาการติดบุหรี่และติดยาดมตลอดเวลา ซึ่งก่อนหน้านี้ได้รักษาตัวอยู่โรงพยาบาลสมเด็จพระเจ้าพระยา เจ้าหน้าที่ตำรวจจึงได้นำส่งกลับโรงพยาบาลอีกครั้ง

ต่อมาในเดือนเมษายนปี พ.ศ. 2557 อาการของเธอดีขึ้น จึงได้ออกจากโรงพยาบาล และพร้อมที่จะกลับคืนสู่วงการแฟชั่นและบันเทิงอีกครั้ง พร้อมกับได้ออกหนังสืออัตชีวประวัติของตนเองออกมาด้วย ชื่อหนังสือ 'Real Life Yui Rojjana เจาะชีวิตจริง ยุ้ย รจนา นางแบบระดับโลก'
 โดยได้ยอมรับว่าเคยมีลูกสาว แต่ได้ถูกผู้เป็นสามีพรากเอาไปตั้งแต่แรกคลอด ลูกสาวน่าจะอายุประมาณ 12 ปี(พ.ศ. 2557)

หลังจากที่ชีวิตพลิกผันต่างๆนานามากมาย ปัจจุบันทำงานด้านโมเดลลิ่งโดยเปิดโมเดลลิ่งร่วมกับทีมงานในชื่อโค้ช โมเดลลิ่งเอเจนซี่ ทำหน้าที่เป็นครูสอนเดินแบบและเมนเทอร์ที่ปรึกษาให้คำแนะนำ ในงานเป็นครูสอนเดินแบบ ลูกศิษย์เอกของยุ้ย ตัวอย่างเช่นมีมี่ เทา(Mimi Tao) นางแบบคนแรกของเมืองไทย(สาวประเภทสอง) ที่มีรูปลงในนิตยสาร British Vogue ประเทศอังกฤษ ฉบับเดือนกรกฎาคม 2559 และได้ร่วมงานกับแบรนด์HezzuHezzuzuu ประเทศฟินแลนด์ มิ้นท์ ผู้เข้าประกวดรายการ เดอะเฟซไทยแลนด์ ซีซั่น 3 ทีมลูกเกด เมทินี ส่วนลูกศิษย์คนอื่นๆของยุ้ยก็มีงานเดินแบบ ถ่ายแบบและประกวดตามเวทีต่างๆอย่างต่อเนื่อง นอกเหนือจากนั้นยุ้ยยังคงมีงาน รับงานทั้งในเมืองไทยและต่างประเทศอยู่ ด้านชีวิตส่วนตัว เวลาว่างชอบบวชชีพราหมณ์และปฏิบัติธรรมเพื่อเป็นการรักษาศีลพักผ่อนรักษาจิตใจให้สงบ

อ้างอิง
-------

1. ↑  "สำเนาจาก คมชัดลึก". คลังข้อมูลเก่าเก็บจากแหล่งเดิมเมื่อ 2008-04-18. สืบค้นเมื่อ 2008-05-06.
2. ↑  ผู้จัดการออนไลน์ 5 พฤษภาคม 2551[*ลิงก์เสีย*]
3. 1 2  อดีตท็อปโมเดลโลก กับชีวิตที่พอเพียง เก็บถาวร 2008-02-25 ที่ เวย์แบ็กแมชชีน สยามดารา
4. ↑  "ยุ้ย รจนา" เผยชีวิตบัดซบ จากนางแบบโลกสู่ชีวิตสาวโรงงาน-กินข้าวกับเกลือ[*ลิงก์เสีย*]
5. ↑  "อดีตนางแบบดังตกอับ เร่ร่อนข้างถนนไร้ที่ซุกหัวนอน" (Press release). เดลินิวส์. 31 สิงหาคม 2556. สืบค้นเมื่อ 1 กันยายน 2556. `{{cite press release}}`: ตรวจสอบค่าวันที่ใน: `|accessdate=` และ `|date=` (help)
6. ↑  *ร้อยข่าวสุดสัปดาห์* ทางบลูสกายแชนแนล โดย อัญชะลี ไพรีรัก และปิยเกียรติ บุญเรือง: เสาร์ที่ 31 สิงหาคม 2556
7. ↑  "ตร. นำตัว 'รจนา เพชรกันหา' ส่ง รพ. รักษาอาการทางจิต" (Press release). ไทยรัฐ. 1 กันยายน 2556. สืบค้นเมื่อ 1 กันยายน 2556. `{{cite press release}}`: ตรวจสอบค่าวันที่ใน: `|accessdate=` และ `|date=` (help)
8. ↑  เคยมีลูก 'ยุ้ย รจนา' ยอมรับตรงๆ
9. ↑  ""ยุ้ย รจนา" เขียนพ็อกเกตบุ๊กตีแผ่ชีวิตตัวเอง รับเคยมีลูกแต่ถูกสามีพรากไป 12 ปี" (Press release). ผู้จัดการออนไลน์. 9 เมษายน 2557. สืบค้นเมื่อ 11 เมษายน 2557. `{{cite press release}}`: ตรวจสอบค่าวันที่ใน: `|accessdate=` และ `|date=` (help)[*ลิงก์เสีย*]
10. ↑  From Buddhist monk to catwalk model
11. ↑  ‘ยุ้ย-รจนา’เครียดหนักสามีโทรต่อว่าสั่งห้ามตามหาลูก หลังมือดีปลอมFB ห่วงล่อลวงลูกสาว!!
12. ↑  ยุ้ย รจนา รับโดนของเข้าจนไร้สติ หายแล้วพร้อมคัมแบ็กวงการ! (ชมคลิป)

แหล่งข้อมูลอื่น
---------------

* เฟซบุค รจนา เพชรกันหา
* เฟซบุค COACH Modeling Agency โค้ช โมเดลลิ่ง เอเจนซี่
* ยุ้ย รจนา เพชรกันหา กับชะตาชีวิตที่อับแสง